google/wiki40b huggingface dataset:
Jordskjelvet i Songpan og Pingwu 1976

Jordskjelvet i Songpan og Pingwu i 1976, med magnituden 7,2, rammet fylkene Songpan og Pingwu nord i provinsen Sichuan i Folkerepublikken Kina den 16. august 1976. Sterke etterskjelv på 6,7 og 7,2 fulgte i samme område den 22. og den 23. august. Jordskjelvet kostet 41 mennesker livet.
VM i skiskyting 2011 – Fellesstart kvinner

Kvinnenes 12,5 kilometer fellesstart under VM i skiskyting 2011 ble avholdt den 12. mars i Khanty-Mansiysk. Regjerende verdensmester fra 2009 var Kati Wilhelm, mens regjerende olympisk mester fra 2010 var Magdalena Neuner. Neuner vant øvelsen, Darja Domratsjeva tok sølv, mens Tora Berger tok bronse.
Maria Szymanowska

Liv

Szymanowska ble født inn i en velstående polsk familie. Det finnes lite opplysninger om hennes tidlige år, spesielt om den musikalske utdanningen, men det synes som hun studerte piano med Antoni Lisowski og Tomasz Grem, og komposisjon med Józef Elsner, Franciszek Lessel og Karol Kurpiński. Hun gav sine første offentlige konserter i Warszawa og Paris i 1810.
I 1810 giftet hun seg med godseieren Szymanowski som hun på kort tid fikk tre barn med. Men ekteskapet var ulykkelig, for eksempel tillot ikke mannen henne å opptre offentlig, og i 1820 krevde hun skilsmisse. Hun bestemte seg for å ta opp igjen musikk-karrieren, og etter en forsiktig start med flere konserter i Warszawa utvidet hun fra 1822 virksomheten. I årene 1823 til 1827 var hun på turnéreise gjennom Europa med de tre barna på slep, turen gikk gjennom Tyskland, England, Frankrike, Sveits, Italia og Russland. Maria Szymanowska spilte for de kongelige hoff i Berlin og London, og i Weimar for Johann Wolfgang von Goethe. I 1828 ble hun ansatt som tsarinaens hoffpianist, og gav klaverundervisning ved hoffet. Hun slo seg derfor ned  i St. Petersburg, der hun også holdt en musikalsk salong som ble et samlingspunkt for mange polske og russiske kunstnere og aristokrater.
Maria Szymanowska døde av kolera bare 41 år gammel.
Datteren Celina Szymanowska giftet seg med den polske dikteren Adam Mickiewicz

Komposisjoner

Hun skrev over hundre komposisjoner. Flesteparten, og de mest interessante var klaverstykker, som etyder, preludier, danser, fantasier, mazurkaer, menuetter, nocturner og mye annet. Hun skrev over 20 lieder med klaverakkompagnement og tre kammermusikkstykker. Komposisjoner regnes som førromantiske og kjennetegnes av en briljant og virtuos klaversats, dypsindige uttrykksterke  romanser, enkelhet i form og tekst, og en av mangefull polyfoni og motivisk utvikling (Poniatoska 1993). Polske og russiske musikkvitere betrakter henne som en viktig forløper for Frédéric Chopin, særlig når det gjelder den briljante stilen, av masurkaer, poloneser, nokturner etc.
Det er først i de seneste årene Szymanowska har fått anerkjennelse som komponist, i sin egen tid var hun mer kjent som utøver.

Ry

F. Malewski betegnet henne som en «høyst usedvanlig kvinne», Adam Mickiewicz som «tonenes dronning» og Goethe som «musikkens sjarmerende gudinne». Goethe, skal ha vært betatt av henne, skrev diktet An Madame Marie Szymanowska: Aussöhnung. Musikkjennere satte pris på Szymanowskas briljante, uttrykksterke fortolkninger. Mochnacki skrev i 1827: «Hun får klaveret til å snakke og synge». 
På grunn av musikksalongen og statusen som utøvende kunstner, opparbeidet Szymanowska et tett nettverk av forbindelser med flere av tidens mest berømte komponister, som Luigi Cherubini, Gioacchino Rossini, Johann Nepomuk Hummel og John Field – de to siste dediserte komposisjoner til henne. Hun sto dessuten i kontakt med personligheter som fiolinisten Pierre Baillot, sopranen Giuditta Pasta og dikterne Johann Wolfgang Goethe og Adam Mickiewicz.
Laurentius av Uppsala

Lars (latin: Laurentius, død 3. eller 4. mars 1267) var en svensk prest og fransiskaner som var erkebiskop av erkebispedømmet Uppsala fra 1256 og frem til sin død i 1267.

Liv og virke

Laurentius ble muligens født i Enköping.
Han inntrådte som fransiskanermunk i Enköpings franciskankonvent og ble presteviet. Ettersom hans kloster nettopp (ca. 1250) var grunnlagt da han inntrådte, er det blitt spekulert at det var lite trolig at de hadde rukket å få svenske munker, og at han derfor kan ha vært utenlandsk.

Erkebiskop

Han ble valgt til erkebiskop av Uppsala omkring 1256, eventuelt i 1255. Han ble bispeviet i Lund. 
Kort etter ankom et pavelig skriv. Paven uttrykte sin tiltro til den svenske monark Birger Jarl. Situasjonen i Sverige var på denne tid fortsatt ustabil. Det var stadig kiving om tronen, noe som senere fikk forskjellige aktører til å skattlegge geistligheten for å få råd til å føre sine kriger.
Et nytt paveskrig i 1257 uttrykte pavens støtte til et korstok østøver, mot de svenske deler av Finland som enten ikke var blitt kristnet, eller som hadde glidd tilbake i apostasi. Inspirasjonen kom fra korstogene til Jerusalem.
Ved Skänninge möte i mars 1248 var sølibatet blitt innført i den katolske kirke i Sverige. Laurentius var streng i denne sak. Sølibatet var på dette tidspunkt ennå ikke fast etablert i Sverige, trass i pavelige påbud og straffetrusler. Den vanlige begrunnelse for avviket var at Sverige hadde en så lav befolkning at men mente at det var nødvendig for prestene å gifte seg og få barn. 
Sølibatsbudet ble imidlertid lindret noe ved blant annet brev fra pave Alexander IV i 1258 og 1259 som bestemte at de av kirkens menn som brøt mot sølibatet ikke skulle bannlyses automatisk. I 1259 skrev Laurentius likevel til biskopene i Linköping og Växjö og sa at de prester som brøt mot sølibatet skulle reise til Uppsala for absolusjon. 
Laurentius var med på å påbegynne flyttingen av domkirken (Gamla Uppsala kyrka) fra Gamla Uppsala til Östra Aros, det vil si til dagens Uppsala, men det er usikkert hvorvidt man virkelig begynte å bygge den nye kirken i hans levetid.
Han ble begravd i Enköping, som på grunn av dette forhold antas å ha vært hans hjemby.
Da pave Klemens IV ikke ville anerkjenne den etterfølger om ble valgt, og hans foreslåtte kandidat ikke ville, drøyde det syv år før Uppsala fikk en ny erkebiskop, Folke Johansson Ängel.
Torup slott

Torup slott (dansk Torup Slot i middelalderen også Torderup, svensk Torups slott) i Bare Herred i Skåne er et av Nordens best bevarte middelalder-/ renessanseslott. Restene av den opprinnelige middelalderborgen ligger ligger nordvest for den nåværende.

Historie

Gørvel Fadersdatter (Sparre), som var enke etter riksråd Truid Gregersen Ulfstand, lot den nåværende slottsbygningen oppføre på 1500-tallet ved overgangen mellom middelalderen og renessansen. Borgen er bygget i røde teglsten på et fundament av ekestolper i en sjø. Det er en klassisk forsvarsborg med skyteskår, skytteloft og voldgraver. 
Siden kom Torup slott til slekten Grubbe. Under Sivert Grubbe (1566–1636) fikk Torup ofte besøkt av Christian IV, og borgen ble kraftig modernisert. Kongen lot på Kirsten Munks oppfordring soldatene sine demme opp et lite vann som omga slottet frem til 1775. 
I 1647 ble Torup kjøpt av Corfitz Ulfeldt. Han var gift med Christian IVs datter Leonore Christine, men sluttet seg senere til svenskene og ble derfor kjent som landsforræder. Slottet ble tatt fra ham i 1660, men i 1735 gitt tilbake til hans dattersønn Jochum Beck. 
Siden 1970 eies slottet Torup med slottspark og den omkringliggende bøkeskog av Malmö kommune. Det er offentlig adgang til slottsparken.
Tone Jørstad

Yrkesbakgrunn

Tone Jørstad er utdannet cand.philol. med medievitenskap som hovedfag og lærerutdanning, idrett og kunst og håndverk som støttefag. Hun har 20 års erfaring fra grunnopplæring, folkehøgskole, høgskoler og universitet. I 1989–99 var Tone Jørstad kultursjef i Levanger kommune (fra 1992 kultur- og miljøsjef). Hun ble i 1999 ansvarlig prosjektleder for etableringen av Falstadsenteret, og var direktør i Stiftelsen Falstadsenteret i tida 2000–2016. Tone Jørstad var innvalgt som 1. varamedlem i Den norske Nobelkomite i perioden 2015–17. Fra 20. februar 2017 og ut året fungerte hun som fast medlem i komiteen.
Som direktør ved Falstadsenteret var hun administrativt ansvarlig for forskningsprosjektet «Krigsgraver søker navn» (2009–2011) på oppdrag av Krigsgravtjenesten, og for utstillingen «Sovjetiske krigsfanger i Norge 1941–1945», åpnet på Forsvarsmuseet av Russlands president Dmitrij Medvedev i 2010. Jørstad har deltatt i nasjonale og internasjonale nettverk knyttet til temaene holocaust, historieformidling og menneskerettigheter.  Hun var leder av styringsgruppen for forskningsprosjektet «Painful Heritage» (2009–2011), et internasjonalt orientert forskningsprosjekt i samarbeid med NTNU Vitenskapsmuseet, finansiert av Norges forskningsråd. Hun har også deltatt i andre internasjonale forskningsprosjekter, som «ReCall – European Conflict Archeological Landscape reappropiation» i samarbeid med NTNU, Aalborg Universitet, Newcastle University og Politecnico di Milano (2011–2014).
Etterbyrden

Handling

Et ektepar har fått sitt første barn og møter ukjente og overraskende problemer. Hustruen er student og ektemannen er arkitekt. Særskilt for hustruen er den psykiske «etterbyrden» noe av et sjokk.
Charlotte Haug

Familie

Charlotte Haug er datter av Bjørn Haug, tidligere riksmeklingsmann og Agnes Nygaard Haug, tidligere konstituert høyesterettsdommer. Hun er gift med Gudmund Hernes.
Prosopocoilus fabricei

Utseende

En middelsstor til stor (hannene 31-78 millimeter), blank, brunsvart hjortebille, dekkvingene og pronotums sider gulaktige. Store hanner har lange og slanke, nokså rette kjever med tre spredte tenner på innersiden. Mindre hanner har gjerne korte, knivformede mandibler. Hodet er stort og bredt, litt bak midten med en W-formet tverrkjøl, pannen foran bredt V-formet innbuktet med et lite, smalt framspring i midten. Antennene har en tre-leddet vifte. Pronotum er betydelig bredere enn langt, ikke innsnevret ved roten, med markerte bakhjørner. Sidene er bredt brungule. Dekkvingene er brungule med svarte tegninger som typisk omfatter små flekker ved "skuldrene", en bred stripe langs sømmen inkludert scutellum, og buede flekker som løper langs ytterkanten bak. Undersiden er svart med oransje flekker bak mellomhoftene, beina svarte med en oransje flekk på mellom- og baklårene. Hunnen er mindre og mer oval enn hannen, uten forstørrede kjever, svært blank, svart med oransje sidekanter.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er utbredt på Sulawesi.
Kvåfjorden

Kvåfjorden (også kalt Kåfjorden) er en liten fjord på grensa mellom Mandal og Lindesnes kommune i Vest-Agder. Den har innløp nord for øya Hille i Mandal og strekker seg rundt seks kilometer nordvestover på nordsida av Hille og inn til Kvåfjord i Lindesnes. Innløpet ligger like nord for Tungefjorden.
Vest for Hille ligger den lille øya Ramsøya og Gallaråsholmen, og fjorden snur her mot nord og går rundt to kilometer innover i landet. Ved ei vik på østsida av fjorden ligger Lundevik.
Bass Improvisations Volume 7

Bass Improvisations Volume 7 er et musikkalbum med Ole Amund Gjersvik, utgitt på Acoustic Records i 2017.  
Medvirkende er Ole Amund Gjersvik på kontrabass.  
Musikken er improvisert, komponert og produsert av Ole Amund Gjersvik.
Butterupverkstedet

Butterupverkstedet (eller Butterupmesteren) er benevnelsen på et dansk malerverksted som arbeidet med kalkmalerier og som var aktivt ca.1300–1350. Man kjenner til tre kirker hvor de har arbeidet, alle i Holbæk-området på Sjælland.
Alle utmalingene er bygget opp på samme måte; veggen er delt opp i tre friser hvor den øverste viser motiver fra Det gamle testamente, den midterste har motiver fra Det nye testamente og den nederste viser moralske emner.
Kirker med kalkmalerier utført av Butterupverkstedet: Butterup kirke, Tølløse kirke og Ågerup kirke.
Blanke ark

Innhold

Seriens første sesong fulgte åtte ungdommer fra niendeklasse som ikke fant sin plass i skolesystemet, og som lå etter i forventet skoleutvikling i forhold til læreplaner. I løpet av seks uker, der de fikk tilpasset opplæring med lærer Håvard Tjora, som da var lærer ved Tåsen skole i Oslo.
Andre sesong handlet om en gruppe elever som hadde droppet ut av videregående. Håvard Tjora skulle forsøke å få dem tilbake til skolen gjennom et fem-ukers intensivt leiropphold, spekket med mestringstrening, alternativ pedagogikk og gode opplevelser.

Mottakelse og seertall

Både VGs og Dagbladets TV-anmelder gav den terningkast fem.
Den første episoden hadde 456 000 seere, noe som anses som svært godt. Snittet for hele sesongen var på 294 000. Premieren av andre sesong ble bare sett av 132 000.
Sykling under Middelhavslekene 1971

Sykling under Middelhavslekene 1971. Sykling var en av flere sporter under de sjette middelhavslekene ble arrangert i İzmir i Tyrkia i perioden 6. til 17. oktober 1971. Det var femte gangen som sykling var med på programmet under Middelhavslekene. Det ble konkurrert i fire øvelser, kun for menn to i bane- og to i landeveissykling. Italia ble beste nasjon med to gullmedaljer foran Spania som også vant to gull.
SS «Kronprinz Wilhelm»

SS «Kronprinz Wilhelm» (fra 1917 USS «Von Steuben») var et tysk passasjerskip og senere krigsskip. Det begynte levetiden som sivilt skip, men ble gjort om til hjelpekrysser etter utbruddet av første verdenskrig. «Kronprinz Wilhelm» ble internert i USA i 1915, og tjestegjorde deretter i US Navy med navnet «Von Steuben».
«Kronprinz Wilhelm» ble bygget ved AG Vulcan i Stettin, og var klart i 1901. Det var oppkalt etter den tyske kronprinsen. «Kronprinz Wilhelm» ble satt i rute mellom USA og Europa, og satte i 1902 fartsrekord for turen mellom Cherbourg og New York etter en reisetid på 5 dager, 11 timer og 57 minutter.
Ved krigsutbruddet var «Kronprinz Wilhelm» ute i Atlanterhavet. Etter et møte med SMS «Karlsruhe» ble «Kronprinz Wilhelm» utstyrt med blant annet to 88mm kanoner. Det ble deretter gjort om til hjelpekrysser, og ble satt til å raide ententens atlanterhavshandel. «Kronprinz Wilhelm» greide å senke femten skip – ti britiske, fire franske og ett norsk. Etter at forsyningene begynte å ta slutt gikk imidlertid «Kronprinz Wilhelm» til amerikansk havn og lot seg internere.
Olden (vann)

Olden er en vannbasert leskedrikk som tappes og distribueres av Hansa Borg Bryggerier. Vannet blir tappet fra Blåfjellskilden i Oldedalen ved Jostedalsbreen Nasjonalpark, i Stryn kommune.

Bakgrunn

Karbondatering dokumenterer at isen som vannet stammer fra har ligget beskyttet under breen i flere tusen år. Vannet føres i rør direkte til tapperiet, og går ubehandlet til flaskene.
Det var ideen om det beskyttede vannet, fra en tid uten moderne forurensing, som skapte konseptet de lokale grunneigere i Olden solgte til Hansa bryggeri. Drikkevannet er i dag en av de ledende på det norske markedet.
Rydsnäs

Rydsnäs er et tettsted i Ydre kommune i Östergötlands län i Östergötland i Sverige. I 2010 hadde tettstedet 277 innbyggere.
Rutland (Vermont)

Rutland er en by i Rutland County i Vermont i USA med cirka 17 292 innbyggere (2000).
Lawrenceburg gasskraftverk

Lawrenceburg gasskraftverk er et varmekraftverk ved byen Lawrenceburg i delstaten Indiana i USA. Det har en installert produksjonskapasitet på 1.096 MW. Brenselkilden er naturgass. Operatør og eneste eier er energiselskapet American Electric Power, som kjøpte det i januar 2007. 
Kraftverket ligger ved siden av Tanner's Creek kraftverk, som er et kullkraftverk.
Tyrkias store nasjonalforsamling

Historie

Parlamentets første møte ble avholdt 23. april 1920, innkalt av Mustafa Kemal Pascha Atatürk. De innkalte var 92 medlemmer av den aktuelle nasjonalforsamling og ytterligere 232 medlemmer av rettighetsselskaper fra hele landet. Kun 115 av de innkalte 324 representantene var til stede da parlamentet åpnet. Kemal Atatürk ble valgt som parlamentets første president.

Valgsystem

Tyrkias valgsystem har vært gjenstand for hyppige endringer, som oftest skjer det endringer foran hvert valg. Valget skjer som et forholdstallsvalg hvert fjerde år. Landet er oppdelt i 81 valgkretser og det gjelder en 10 % sperregrense for partiene. Innføringen av sperregrensen skulle forhindre små ekstremistiske partier innflytelse slik de hadde det i 1970-årene. Småpartiene fikk da vesentlig betydning for koalisjonsdannelsene, selv om de selv bare hadde få mandater bak seg. Vinnerne av hver valgkrets blir medlem av parlamentet, dersom partiet kommer over sperregrensen. Resten av mandatene blir fordelt på provinsene etter befolkningstall.
Stemmerett og -plikt har alle borgere over 18 år. Soldater og underoffiserer har ikke stemmerett.
Ved valget i 2015 oppnådde Rettferdighets- og utviklingspartiet 317 av nasjonalforsamlingens 550 medlemmer.
Glyphochilus

Utseende

Middelsstore, avlange, blanke, brunrøde til svarte smellere. Antennene er trådformede og middels lange. Pronotum er firkantet, omtrent så langt som bredt, bakhjørnene rett tilbaketrukne.
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Larvene lever i jorda.

Utbredelse

Slekten er utbredt i det østlige Australia.
Nessane

Nessane er en liten bygd i Balestrand kommune i Sogn og Fjordane. Bygda har egen skole i Nesse Skole, med 1.-7. klasse. Bedrifter som Nesseplast, Nessemaskin og Kleive Mek & Industriservice, holder til i bygda. Nessane har eget skytterlag i Nesse Skyttarlag.
Siderhusreglene (film)

Siderhusreglene er en amerikansk dramafilm, regissert av Lasse Hallström, med Tobey Maguire, Michael Caine og Charlize Theron i hovedrollene. Filmen er produsert i 1999. Den er basert på boken med samme navn av forfatteren John Irving.
Kunstsamler

En kunstsamler er en person som ikke selv lager kunst, men tilegner seg og samler på kunstverk.

Kunstsamlinger

I Bergen er Rasmus Meyers samlinger en av grunnstammene i Bergen Kunstmuseum, mens Stenersen-samlingen med bygning utgjør en stor del av museets samling av kunst. Henie-Onstad Kunstsenter og Astrup Fearnley Museet i Oslo og omegn er også eksempler på private kunstsamlinger.
På verdensbasis er Guggenheimmuseene, i hovedsak basert på Peggy Guggenheims ekspertise og Solomon R. Guggenheims formue, mest kjent. I Nederland finnes blant andre Kröller-Müllersamlingen med museumsbygg. Mange andre samlere med formuer har testamentert hele museumsbygg eller nye avdelinger til sin hjemby, eller til staten med henblikk på å ta vare på samlingene, mens andre har testamentert samlingen og overlatt til ettertiden og museet å sørge for skikkelig visning og oppbevaring.
Herbert og Dorothy Vogel er et eksempel på et samlerpar som uten formue eller stor inntekt samlet i alt 4 782 kunstverk av hovedsakelig minimalisme og konseptuell kunst. Den norske legen Reidar Wennesland bygget opp en stor samling av beat art i sin tid som lege i San Francisco på 1950- og 1960-tallet.
Slaget ved Francavilla

Slaget ved Francavilla ble utkjempet den 20. juni 1719 nær byen i Francavilla di Sicilia i Sicilia i Italia mellom Spania og Østerrike som en del av kvadrupelalliansekrigen.

Bakgrunn

Etter at den spanske flåten ble ødelagt i Slaget ved Kapp Passaro i august 1718 var invasjonsarméen på 30 000 mann under markien av Lee isolerte på øya Sicilia. I 1718 hadde østerrikerne fremdeles de fleste soldatene sine på Balkan frem til avslutningen av den østerriksk-tyrkiske krigen 1716–1718 med freden i Passarowitz den 21. juli 1718.
Det første østerrikske forsøket på å angripe spanjolene fra Napoli var mislykket, da de ble slått i slaget ved Milazzo den 15. oktober 1718. De klarte derimot å holde et lite brohode rundt Milazzo.
I juni 1719 hadde østerrikerne flyttet en mer erfaren armé på 24 000 mann under greven av Mercy fra Balkan til Sør-Italia, hvor de seilte over Messinasundet med den britiske flåten.
Spanjolene hadde forlatt beleiringen av Milazzo og trukket seg tilbake til en mer gunstig stilling rundt landsbyen Francavilla din Sicilia, hvor de var dekket av en elv og av et kloster på en ås.

Slaget

Om mrgenen den 22. juni gikk østerrikerne til angrep på den befestede spanske stillingen i tre kolonner. Den første kolonnen gikk til angrep på den befestede landsbyen Francavilla tre ganger, men ble drevet tilbake hver gang. Den andre kolonnen klarte å erobre skyttergravene ved foten av klosteråsen, men ble stoppet av den andre spanske linjen. Greven av Mercy ble skadet i denne fasen av slaget. Den tredje kolonnen gikk til angrep på den spanske venstreflanken, drev de tilbake til åsen San Juan, men ble selv presset tilbake av kraftig spansk kanonild og hadde søktemtilflukt i en kløft, hvor de led store tap. Blant annet omkom general Holstein, som ledet angrepet.
Det spanske artilleriet under markien av Villadarias spilte en viktig rolle under slaget, påførte store tap og forvirring i den østerrikske arméen.
Slaget varte til kvelden, da et motangrep av det spanske kavaleriet fjernet alt håp om en østerriksk seier. Østerrikerne trakk seg tilbake og etterlot 3 100 døde og sårede. Spanjolene mistet 2 000 mann, som enten var døde eller skadet.

Ettervirkning

Markien av Lee fulgte ikke etter østerrikerne og ga dem muligheter til å komme seg tilbake etter nederlaget. Østerrikerne beleiret senere Messina, som falt etter ni fiendtlege angrep. Krigen fortsatte til fredsavtalen ble signert i Haag den 17. februar 1720. De spanske soldatene måtte evakuere Sicilia, og ble transport tilbake til Spania av den britiske marinen. Øya ble så en del av Østerrike.
Aarne Michaël Tallgren

Kontinuitet, diffusjon og immigrasjon

I 1912 lanserer Tallgren hypotesen at mälarøkser i Sentral-Russland (Kama-Volgaområdet) kunde ses som et uttrykk for en sterk svensk ekspansjon, med innflytelse på den sentralrussiske bronsealderkulturen. Nyere forskning poengterer at de kan oppfattes som den tekstilkeramiske kulturens øksetype. Kontakten kan ha blitt etablert ved denne kulturens vestgrense, i mellomsvensk og finsk miljø. I stedet for å indikere en svensk ekspansjon utgjør de et eksempel på diffusjon. 
Spørsmål om den vestfinske bronsealderskulturens karakter, kulturforhold og etniske grunnvalg har lenge vært gjenstand for en diskusjon som i hovedsak har omhandlet den skandinaviske bronsealderens andel i kulturutviklingen. Men Tallgren lanserte hypotesen om at kystsonens bronsealderkultur måtte ses som et resultat av en direkte skandinavisk kolonisasjon, har Aarne Äyräpää og Carl Fredrik Meinander hevdet at bronsealderen i sørvestre Finland i alt vesentlighet avspeiler en kulturutvikling på innenlandsk grunn. Begge har imidlertid regnet med individuell immigrasjon som ikke har gitt opphav til egne samfunn. 
A. M. Tallgrens søster Anna-Maria Christina Tallgren (1886–1949) var litteraturforsker, kritiker og oversetter; Helsingin Sanomats litteraturkritiker 1910–1925; essayist og kjenner av skandinavisk og fransk litteratur, gift med Erkki Kaila 1944. 
Ella Kivikoski publiserte i 1954 en minneskrift på engelsk om Tallgren, som ble oversatt til finsk i 1960.
1960 NBA-draftet

1960 NBA-draftet var NBAs årlige draftbegivenhet i 1960. Draftet var delt inn i tre runder der totalt 24 spillere ble valgt.

Valgene

De fremtidige medlemmene av Naismith Memorial Basketball Hall of Fame ble valgt i første runde, disse var Oscar Robertson, Jerry West og Lenny Wilkens. Los Angeles Lakers draftet spillere under navnet «Minneapolis Lakers», men skiftet navn like etter.
Carlobruchia

Utseende

Middelsstore, bredt ovale, mer eller mindre svarte skjoldbiller, dekkvingene kan være rødlige. Hodet er ganske lite, synlig ovenfra, antennene forholdsvis lange og tynne. Oversiden er kraftig punktert, litt rynkete, med en silkeaktig glans. Pronotum danner en nesten kontinuerlig kurve med dekkvingene, som er grovt punkterte. Beina er nokså korte.

Levevis

Larvene er bladminerere på tofrøbladete planter.

Utbredelse

Slekten er utbredt i Sør-Amerika.